PROEN รุกธุรกิจคลาวด์ลาว
ขนาด THCOM ที่เข้าไปทำตลาดในสปป.ลาวมานานโขแล้ว ก็ยังไม่ซักเซสเท่าที่ควร...แล้ว PROEN ซึ่งเป็นมือใหม่ในตลาดนี้ จะประสบความสำเร็จแค่ไหน..?
ขนาด THCOM ที่เข้าไปทำตลาดในสปป.ลาวมานานโขแล้ว ก็ยังไม่ซักเซสเท่าที่ควร...แล้ว PROEN ซึ่งเป็นมือใหม่ในตลาดนี้ จะประสบความสำเร็จแค่ไหน..?
19 ก.ย. 2565

จัดเป็นหุ้นอีกหนึ่งตัวที่เข้าตลาดหลักทรัพย์ฯ มา ก็ไม่ทำให้นักลงทุนผิดหวัง สำหรับบริษัท โปรเอ็น คอร์ป จำกัด (มหาชน) หรือ PROEN ซึ่งทำธุรกิจให้บริการอินเทอร์เน็ตสำหรับองค์กร ศูนย์ดาต้าเซ็นเตอร์ บริการคลาวด์ และรับเหมาก่อสร้างงานโทรคมนาคมและสาธารณูปโภคพื้นฐาน เพราะปิดเทรดวันแรก (29 เม.ย. 2564) ที่ราคา 8.35 บาท เหนือจอง 156.92% จากไอพีโอที่ 3.25 บาท…
ขณะที่ ปัจจุบันราคาหุ้น PROEN ก็ยังยืนเหนือระดับ 6 บาทเศษ…สูงกว่าราคาไอพีโอ 100% ทำให้นักลงทุนที่มีหุ้น ณ ราคาไอพีโอติดอยู่ในพอร์ต ยังแฮปปี้กันถ้วนหน้า…
หันไปดูในแง่ของผลประกอบการก็พอใช้ได้ รายได้อยู่ที่หลักพันล้านบาทต่อปี แต่น่าเสียดายที่มาร์จิ้นบางไปหน่อย เลยทำให้กำไรสุทธิเฉลี่ยอยู่ที่ 20 กว่าล้านบาทเท่านั้น
ขณะที่ ครึ่งปีแรกปีนี้ฟาดกำไรสุทธิไปแล้ว 29.02 ล้านบาท เท่ากับกำไรทั้งปี 2564 ที่อยู่ที่ 29.16 ล้านบาทแล้วนะ…ทำให้ปีนี้ถ้าไม่สะดุดยอดหญ้าไปซะก่อน ก็น่าจะเห็นการเติบโตที่ร้อนแรงของ PROEN…ว่าป๊ะล่ะ
จะว่าไป PROEN ก็ถือเป็นหุ้นสายเทคตัวหนึ่งที่อนาคตไกล…เนื่องจากในบ้านเรายังอยู่ในช่วงของการเปลี่ยนผ่านจากยุค 4G มาสู่ 5G ซึ่งยิ่งมีการเปลี่ยนแปลงของเทคโนโลยีด้านการสื่อสารมากเท่าใด การใช้ดาต้าเซ็นเตอร์และคลาวด์ก็ยิ่งมากขึ้น และกลายเป็นโอกาสทางธุรกิจของ  PROEN..!!
แต่จุดหักเหของ PROEN คือการออกไปแสวงหาโอกาสจากตลาดต่างประเทศ ซึ่งล่าสุดได้จับมือกับ Lao Telecommunication Public Company (LTC) ผู้ดำเนินธุรกิจเครือข่ายโทรศัพท์พื้นฐานและบริการศูนย์ข้อมูลรายใหญ่ในสปป.ลาว เพื่อร่วมพัฒนาธุรกิจคลาวด์
อ้อ…ที่รู้สึกคุ้นหูกับชื่อ LTC…นั่นเป็นเพราะบริษัทนี้เป็นบริษัทลูกของ บริษัท ไทยคม จำกัด (มหาชน) หรือ THCOM นั่นเอง…
โดย PROEN จะทำหน้าที่ให้คำปรึกษาแนะนําและออกแบบระบบ Cloud Services เพื่อให้บริการแก่ลูกค้าของทาง LTC ดูแลระบบ Cloud Services พร้อมที่จะให้บริการ “Quick Win” รวมทั้งตรวจสอบและแก้ไขปัญหาหรือข้อบกพร่องใด ๆ ที่เกิดขึ้นกับระบบ Cloud Services ตลอด 24 ชั่วโมง และจัดทำคู่มือการใช้งาน จัดฝึกอบรมพนักงานด้านเทคนิค ฝ่ายการตลาด ฝ่ายขาย ให้แก่พนักงานของ LTC
ส่วนในมุม LTC ก็ได้พันธมิตรที่มีความแข็งแกร่งมาช่วยเสริมศักยภาพในการให้บริการ เนื่องจาก PROEN มีโนว์ฮาวทางด้านนี้อยู่แล้ว
ที่จริงการรุกธุรกิจคลาวด์ในสปป.ลาวของ PROEN ก็ถือเป็นเป้าหมายที่ดีนะ แต่จุดที่น่าสนใจต้องดูว่าอัตราการเร่งในสปป.ลาวจะโตมากน้อยแค่ไหน..? ถ้าโตมาก โตแรง…PROEN ก็จะได้ประโยชน์ไปเต็ม ๆ แต่ถ้าโตไม่มาก ไม่แรง PROEN ก็คงแป้กไปด้วย…
ก็ถือเป็นโจทย์ที่ท้าทายสำหรับ PROEN..!?
อย่าลืมว่า ขนาด THCOM ที่เข้าไปทำตลาดในสปป.ลาวมานานโขแล้ว ก็ยังไม่ซักเซสเท่าที่ควร…แล้ว PROEN ซึ่งเป็นมือใหม่ในตลาดนี้ จะประสบความสำเร็จแค่ไหน..? อันนี้ตอบยาก
แต่ดูแล้ว สปป.ลาวน่าจะเป็นตลาดปราบเซียนเหมือนกันนะเนี่ย..?
…อิ อิ อิ…